Martin Henriksen (DF), 2007-04-27:
Dansk Folkeparti er grundlæggende positivt indstillet over for nye initiativer, som skal fremme og understøtte børn med særlige forudsætninger og talenter.
Det er også derfor, vi er med i folkeskoleforliget og bl.a. har indført nationale og adaptive prøver i forskellige fag på forskellige klassetrin.
Man kan så med rimelighed spørge, om vi ikke skulle være gået videre og have indført flere prøver på forskellige årgange, så vi kunne få endnu mere for pengene, end vi får i dag.
Det må tiden dog vise.
I Dansk Folkeparti er vi også tilfredse med de nye elevplaner, som vi håber vil være med til at fremme evalueringskulturen i folkeskolen og sætte fokus på den enkelte elevs forudsætninger, både hvad angår de fagligt stærke elever, og hvad angår den elevgruppe, som er stillet dårligere rent fagligt.
De Radikales forslag indeholder en række sympatiske tanker, og vi er ikke afvisende over for fornuftige initiativer.
Der er dog i forvejen fokus på området.
I 2006 og 2007 er der afsat en pulje på i alt 10 mio. kr. til en særlig indsats over for talentfulde elever og studerende både i grundskolen, på ungdomsuddannelserne og på de videregående uddannelser, og det er primært med henblik på fremme af de naturvidenskabelige talenter.
Puljen tager sigte på de ca. 25 pct. af en årgang, som antages at have et særligt talent inden for et bestemt område, men kan også anvendes til de ca. 2-3 pct. af en årgang, som vurderes at være højt begavede.
Flere skoler og lærere indgår allerede i dag i et særligt netværk med henblik på gensidig inspiration, udvikling og videreformidling af de gode eksempler.
Det ville være oplagt, hvis vi under udvalgsbehandlingen eller på anden måde fik belyst de nuværende initiativer, og hvad der konkret er kommet og kommer ud af dem.
Jeg er bekendt med, at forskellige undersøgelser viser, at vi kan gøre det bedre, end vi gør i dag, men nu må vi selvfølgelig lige se tiden lidt an.
Der vil også være bedre muligheder for holdopdeling i folkeskolen, for kan vi dele eleverne op efter deres faglige forudsætninger, vil vi både kunne løfte dem i bunden, fastholde de bedste i toppen og forhåbentlig rykke dem i mellemgruppen op til toppen osv.
Dansk Folkeparti er således positivt indstillet over for forslaget, men er af den opfattelse, at udfordringen skal tages op i forligskredsen om folkeskolen og her gøres til genstand for en nærmere drøftelse.
Afslutningsvis vil jeg opfordre ministeren og hans ministerium til på alle mulige tænkelige måder at fremme en kultur i folkeskolen, der giver plads til dem med særlige talenter, herunder i høj grad inden for de naturvidenskabelige fag.
Jeg vil bare bekræfte det, jeg sagde før, at jeg synes, at hvis man kan gøre mere på det her område, så skal man gøre mere på det her område.
Jeg har set en liste over de initiativer, som er i gang, og jeg synes, vi i udvalgsbehandlingen skal bede om at få de eksempler, der er på de ting, som rent faktisk foregår, så vi kan se, hvad der er i gang, og så vi kan se, hvad det er, vi kan bygge videre på, og hvordan vi eventuelt kan gøre det på en anderledes måde.
For hvis folkeskolen skal rumme alle elever, hvilket jo er en sympatisk tanke, skal der også være plads til dem, som kan noget mere, som kan noget anderledes, for det kan også være til ganske god gavn for samfundet og ikke mindst for deres egen selvtillid.